दरभंगा : प्रस्तावित मिथिला राज्यक अघोषित राजधानी दरभंगा होएबाक कारणे दरभंगा लोस क्षेत्र बिहारक राजनीतिमे पैघ स्थान रखैत अछि। दरभंगा लोकसभाक प्रतिनिधित्व पैघ-पैघ नामचीन आ कद्दावर नेता केने छथि जाहिमे सत्यनारायण सिन्हा (1967), बिनोदानंद झा (1971), ललित नारायण मिश्र (1971), आचार्य सुरेन्द्र झा 'सुमन' (1977), हरिनाथ मिश्र (1980), विजय कुमार मिश्र (1984), सकीलुर रहमान (1989), अली अशरफ फातमी (1996, 1998 आ 2004) एवं वर्त्तमान सांसद कीर्ति झा आजाद (1999 आ 2009) छथि।
 बेगूसराय : जिलाक चकियामे नेहरु शिक्षण संस्थानमे सुनील कुमारक अध्यक्षतामे अंर्तराष्ट्रीय मैथिली परिषदक एकटा बैसार बीतल काल्हि संपन्न भेल जाहिमे परिषदक प्रमुख डा॰ धनाकर ठाकुर कहलनि जे बेगूसराय मिथिलाक ह्रदय अछि आ मिथिला राज्य बनबामे बेगूसराय के अहम योगदान रहत। ओ कहलनि जे पत्र-पत्रिकामे बलुआहा कोसी महासेतु केँ कोसी-मिथिला जुड़ल से कहल जा रहल अछि जे गलत अछि दू भागमे बंटल मिथिला आब एक भेल अछि। सुनील कुमार कहलनि जे 12-14 अप्रैल केँ चकियामे मिथिला महोत्सव मनाएल जाएत, जाहिसं लोकसभमे जागृति आएत। मौका पर रत्नेश कुमार, कमलजीत, शोभाकांत झा, दिनेशलाल सिँह आदिक संगे बहुतो लोक अप्पन विचार रखलनि।
 मुरलीगंज/मधेपुरा : 5 बरखक बाद मुरलीगंज-मधेपुरा रेलखंड पर मंगलदिन भोरे ट्रेनक सीटी सुनल गेल। भोर 5 बजे मुरलीगंज रेलवे स्टेशनसं समस्तीपुर रेल मंडलक वरिष्ठ मंडल परिचालन पदाधिकारी 55533 अप मुरलीगंज-समस्तीपुर सवारी गाड़ी केँ हरियर झंडी देखा समस्तीपुर बिदा केलनि। कुसहा त्रासदीमे छोटकी लाइन ध्वस्त भऽ जेबाक बाद आ फेर आमान परिवर्तनक कारणे मुरलीगंज-मधेपुराक बीच रेल परिचालन बीतल 5 बरखसं बंद छल। परिचालन शुरू होए ताहि लेल विभिन्न राजनीतिक आ गैर राजनीतिक संगठन बीतल 6 माहसं संघर्षरत छलथि। एहि मौका पर मुरलीगंज रेलवे स्टेशन पर खुशीक माहौल छल। एहि दौरान जदयूक जिलाध्यक्ष सियाराम यादव, उप मुख्य अभियंता रेलवे (निर्माण) आलोक झा, दिनेश मिश्र बाबा, रेल परिचालन संघर्ष समितिक संयोजक संग नगर पार्षद विजय यादव आदि उपस्थित छलथि।
 आबि रहल अछि 'हेहर'
मिथिला प्राइम : एम एंड एम फिल्म प्रोडक्शन आनि रहल अछि एकटा मैथिली फिल्म 'हेहर'! हेहरक पटकथा लिखने छथि मिथिलेश झा आ निर्देशक छथि अमित झा। एहि फिल्ममे युवा कलाकार के समेटबाक प्रयास अछि। फिल्ममे केशव रॉक, सुमन, सौरभ, पूनम आ पूजा आदिक स्वर अछि। एहि फिल्मक शूटिंग मिथिलामे चलि रहल अछि आ अप्रैल 2014मे रिलीज होएबाक संभावना अछि। फिल्मक निचोर अछि जे मैथिल युवा कोना गलत बाट पकड़ि लैत छथि, मुदा फेर जखन ज्ञान होइत छन तऽ सही बाट पर अबैत छथि, बेसी बता देब तखन फेर रोमांच की रहत ? एहि फिल्ममे ओ सभ किछु अछि जे एकटा सामान्य दर्शक केँ चाही- प्यार-दर्द, एक्शन-रियेक्शन, कानून-जुर्म, गुदगुदीक मिश्रण अछि -हेहर ! फिल्मकेँ अत्याधुनिक यंत्र सभसं शूट कैल जा रहल अछि जेकर ट्रेलर जल्दिये देखबा लेल भेटत।
 दरभंगा/रांची : दू दिवसीय 10म अंतरराष्ट्रीय मैथिली सम्मेलन 22 आ 23 दिसंबरकेँ रांचीमे आयोजित होएत जाहिमे देश-विदेशक लोक भाग लेता। एहि सम्मेलनक महासचिव डॉ. बैद्यनाथ चौधरी बैजू जनौलनि जे सम्मेलन केँ सफल बनेबाक लेल तैयारी जोरशोर सऽ चलि रहल अछि। एहि सऽ पूर्व दिल्ली, मुंबई, कोलकाता, चेन्नई, तिरुपति, काठमांडू, गुवाहाटी आ देवघरमे इ सम्मेलन आयोजित भऽ चुकल अछि। एहि बेरक इ कार्यक्रम जनकपुरमे आयोजित होएबाक छल मुदा आब रांचीमे होएत, पछिला बरख सेहो इ दू दिवसीय आयोजन सूरत, गुजरातमे होएबाक छल मुदा अंतिम चरणमे देवघरमे भेल छल अर्थात दोसरो बेर इ आयोजन झारखंडमे होएत। इ आयोजन मैथिली भाषा केँ भारतक संविधानक अष्ठम अनुसूचीमे सूचीबद्ध करबाक खुशीमे मनाएल जाइत अछि।
 बलुआहा कोसी पुल बनि कऽ तैयार!
 सहरसा : मिथिलावासी लेल 14 दिसंबर सुखद दिन साबित होएत। कोसी नदी पर निर्मित बलुआहा पुलक उद्घाटन होएबाक बाद जतय एहि क्षेत्रमे विकासक गति बढ़त संगे लोकक बरखो पुरान सपना सेहो साकार भऽ जाएत। बलुआहा लग कोसी नदी पर 531 करोड़ रुपयासं पुल निर्माण काजक शुभारंभ बरख 2008मे कएल गेल छल जे आब लगभग तैयार भऽ गेल अछि, एप्रोच केर काज अंतिम चरणमे अछि। लगक ग्रामीणक कहब अछि जे कोसी नदी पुल बनबाक सपना अब साकार होइत देखा रहल अछि। लोककेँ 14 दिसंबरक इंतजार अछि जखन मुख्यमंत्री पुल जनताकेँ समर्पित करता। एकटा ओहो समय छल जखन लोक नावसं वा पैदल अबैत छलथि मुदा, पुल बनबासं कतेको गामक संपर्क सीधा मुख्यालयसं भऽ जाएत। एकरा संगे दरभंगा लगाइत आन शहरक दूरी सेहो घटि जाएत। ग्रामीणमे उम्मीद अछि जे पुल बनबासं व्यवसायिक, आर्थिक विकास आदिकेँ मजगूती भेटत। मुख्यमंत्रीक ऐबाक संबंधमे SSP डा. दिलीप कुमार मिश्रा बतौलनि जे 14 दिसंबर केँ ऐबाक सूचना अछि।
 नई दिल्ली : पहिले कलकत्ता केँ 'मिनी मिथिला' कहल जाइत छल मुदा इ आब एटारा आओर 'मिनी मिथिला' बनि गेल अछि आ ओ अछि दिल्ली। जी हं, लाखोँ मैथिल दिल्लीमे रहैत छथि, तेकर प्रभाव दिल्लीक विधान सभा चुनाव पर देखाएल। एहि विधानसभा चुनावमे तीन गोट मैथिल जीत दर्ज केलनि, ओना तऽ चुनाव होबयसं पूर्वसं इ अनुमान छल जे इ तीनूक जीत होएत, मुदा परिणाम पर टकटकी लगौनी छलथि प्रवासी मैथिल। के छथि ओ त्रिमूर्ति ? मुजफ्फरपुरक बंदना कुमारी, आम आदमी पार्टी केर टिकट पर लड़ैत शालीमार बाग सीटसं जीत दर्ज केलनि। मधुबनीक संजीव झा, आम आदमी पार्टीक टिकट पर लड़ैत भाजपाक वर्त्तमान विधायक के लगभग 11000 वोटसं बुराड़ी सीटसं जीत दर्ज केलनि। मधुबनीक अनिल झा 'वत्स', भाजपाक टिकट पर लड़ैत अप्पन प्रतिद्वंदी केँ रिकार्ड 50,000 वोटसं पछाड़ि एक बेर फेरसं किरारी सीटसं जीत दर्ज केलनि। पश्चिमी दिल्लीक कांग्रेसी सांसद महाबल मिश्रक पुत्र विनय मिश्र क्रांगेसक टिकटसं पालम सीटसं भाजपाक उम्मीदरवारसं हारि गेला, हिनका संगे किछु आओर मैथिल जोरगर टक्कर दैत हारलनि। मिथिला प्राइम, जीतल उम्मीदवार केँ शुभकामना दैत इ आस रखैत अछि जे इ त्रिमूर्ति दिल्ली क्षेत्रमे मैथिली आ मैथिल लेल काज करत, संगे जे मैथिल किछु वोटसं हारि गेला ओ हार पर चिँतन करथि संगे अगिला बेर जीति मिथिलाक नाम रोशन करथि, इ कामना अछि।
 शेखपुरा/पटना : बिहारक मुख्यमंत्री नीतीश कुमार संस्कृत भाषाक प्रख्यात विद्वान संगे कामेश्वर सिंह संस्कृत विश्वविद्यालय, दरभंगाक पूर्व कुलपति डां० आद्याचरण झाक निधन पर शोक व्यक्त केलन्हि। नीतीश शुक्रकेँ अप्पन शोक संदेशमे कहलनि जे स्व० झा संस्कृतक प्रख्यात साहित्यकार छलथि आ जीवन पर्यन्त ओ संस्कृत भाषामे लीन रहला। नीतीश कहलनि जे हुनक निधनसं संस्कृत साहित्य केँ अपूरणीय क्षति भेल अछि। बताबी जे संस्कृत भाषा आ व्याकरणक सुप्रसिद्ध विद्वान पंडित आद्याचरण झाक निधन शेखपुरा स्थित हुनक घर पर भऽ गेल। ओ 94 बरखक छलथि आ पछिला किछु माससं हुनक तबीयत खराब चलि रहल छल। बरख 1991 मे राष्ट्रपति ज्ञानी जैल सिंह द्वारा हिनका सम्मान पत्र देल गेल छल। झा राजस्थान संस्कृत अकादमीक अवैतनिक सदस्य सेहो छलथि।
 कोलकाता/दरभंगा : मिथिला विकास परिषद, कोलकाता उतर बिहारक सबसं पैघ स्वास्थ्य केंद्र दरभंगा मेडिकल कॉलेज अस्पताल केँ एम्स केर दर्जा देबाक मांग केलक अछि। परिषदक केंद्रीय अध्यक्ष अशोक झा कोलकातामे केंद्रीय स्वास्थ्य मंत्री गुलाम नबी आजादसं भेट कऽ इ मांग रखलनि। ओ कहलनि जे आर्थिक रूप सऽ विपन्न मिथिला क्षेत्रक लोकक नीक इलाज लेल देशक आन प्रांतमे जाइ पड़ैत छैक, आर्थिक अभावमे कतको लोक रस्तेमे मरि जाइत छथि। दिल्लीक एम्ससं पैघ चौहद्दी होएबाक बादो प्रतिष्ठित डीएमसीएच पर ध्यान नहि देल जा रहल अछि जतय नेपाल धरिसं लोक इलाजक लेल अबैत अछि।
 Powered by Blogger. 